**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**Даниел Митов – министър на външните работи**

**Относно:** Проект на Постановление на Министерския съвет за изменение и допълнение на Устройствения правилник на Министерството на външните работи, приет с Постановление № 202 на Министерския съвет от 2013 г. (обн., ДВ, бр. 80 от 13.09.2013 г.)

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ДАМИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане и приемане проект на Постановление на Министерския съвет за изменение и допълнение на Устройствения правилник на Министерството на външните работи, приет с Постановление № 202 на Министерския съвет от 2013 г. (обн., ДВ, бр. 80 от 13.09.2013 г.).

Промените в Устройствения правилник на МВнР се налагат от промените в координационния механизъм по въпросите на ЕС и националния механизъм за координация на подготовката и провеждането на Българското председателство на Съвета на Европейския съюз през 2018 г. в това число и от тези, предизвикани от приемането на Решение (ЕС) 2016/1316 на Съвета от 26 юли 2016 г. за изменение на Решение 2009/908/ЕС, с което се измести периода на провеждане на Българското председателство през първата половина на 2018 г.; променената роля на министъра на външните работи в координационния механизъм, както и от Пътната карта за модернизация на организацията и функционирането на Министерството на външните работи.

Направени са редакционни промени, които имат за цел по-пълно отразяване на разпоредбите на Закона за дипломатическата служба.

Функционалните и структурни промени, заложени проекта на Правилник, са в следните направления:

* правомощията на министъра са приведени в съответствие с измененията в ПМС № 85 от 2007 г. за координация по въпросите на Европейския съюз и ПМС № 114 от 2016 г. за създаване на национален механизъм за координация на подготовката и провеждането на Българското председателство на Съвета на Европейския съюз през 2018 г.
* обособява се нова дирекция "Информационни и комуникационни системи", която ще осъществява функциите си въз основа на Секторна стратегия "е-Външна политика, консулски услуги и българска диаспора", хармонизирана със Стратегията за електронно управление на Република България, отразена в годишния план за дейността и ще гарантира прилагането на съгласувани унифицирани норми, правила и процедури при електронното управление в МВнР;
* обособява се нова дирекция "Административно обслужване“;
* променят се наименованието и функциите на дирекция „НАТО и регионална сигурност”, която за в бъдеще ще се нарича „Политика за сигурност” и поема функциите, свързани с контрола на въоръженията, към момента изпълнявани от дирекция „ООН и сътрудничество за развитие”;
* осъвременена е дейността на дирекция „Сигурност“, чието наименование е променено на „Сигурност на дейността и информацията“, с оглед повишените изисквания към сигурността на информацията;
* увеличена е числеността на персонала на задграничните представителства, което е в резултат на Решение № 1018 на Министерския съвет от 28 ноември 2016 г. за изменение и допълнение на Решение № 603 на МС от 2008 г. за определяне състава на Постоянното представителство на Република България към Европейския съюз в Брюксел, Белгия, съгласно което за периода от началото на 2017 г. до 30 септември 2018 г. съставът на Постоянното представителство на Република България към Европейския съюз в Брюксел, Белгия, се увеличава с допълнителни временни 36 бройки за МВнР.

Останалите изменения в Устройствения правилник на МВнР имат за цел да подобрят координацията между отделните структурни звена и да конкретизират функциите им.

Проектът на Постановление за изменение и допълнение на Устройствения правилник на Министерството на външните работи няма да доведе до пряко и/или косвено въздействие върху държавния бюджет.

Проектът не е свързан с изпълнение на актове на Европейския съюз, поради което не се прилага справка за съответствие с европейското право.

Проектът на акт е публикуван на официалната интернет-страница на Министерството на външните работи и на Портала на Министерския съвет за обществени консултации, съгласно разпоредбата чл. 26, ал. 3 от Закона за нормативните актове.

В изпълнение на чл. 20, ал. 2 от Закона за нормативните актове е извършена частична предварителна оценка на въздействието на проекта на постановлението.

С оглед на гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да обсъди и приеме представения проект на Постановление за изменение и допълнение на Устройствения правилник на Министерството на външните работи.

***Приложения:***

1. Проект за Постановление на Министерския съвет за изменение и допълнение на Устройствения правилник на Министерството на външните работи ;
2. Утвърдена финансова обосновка;
3. Частична предварителна оценка на въздействието;
4. Справка за получените съгласувателни становища;
5. Проект на Съобщение за СМО.

С уважение,

**ДАНИЕЛ МИТОВ**

**министър**